stanford-oval/wikipedia huggingface dataset:
ภาษาเลอเวือะ
สัทวิทยา > พยัญชนะ

หน่วยเสียงในช่องสีเขียวคือหน่วยเสียงที่ปรากฏเฉพาะในภาษาเลอเวือะตะวันตกถิ่นป่าแป๋ ส่วนหน่วยเสียงในช่องสีแดงคือหน่วยเสียงที่ปรากฏเฉพาะในภาษาเลอเวือะตะวันตกถิ่นละอูบ
หน่วยเสียงพยัญชนะต้นควบในภาษาเลอเวือะตะวันตกถิ่นป่าแป๋มี 13 หน่วยเสียง ได้แก่ /ᵐbl/, /ᵐbj/, /ᵑɡl/, /ᵑɡj/, /pl/, /pj/, /pʰl/, /pʰj/, /kl/, /kw/, /kj/, /kʰl/, /kʰj/ ในภาษาเลอเวือะตะวันตกถิ่นละอูบมี 11 หน่วยเสียง ได้แก่ /ᵐbr/, /ᵐbl/, /ᵑɡr/, /ᵑɡl/, /pl/, /pʰr/, /pʰl/, /kl/, /kw/, /kʰr/, /kʰl/ และในภาษาเลอเวือะตะวันออกมี 6 หน่วยเสียง ได้แก่ /ᵐbr/, /ᵑɡr/, /pr/, /pʰr/, /kr/, /kʰr/
หน่วยเสียงพยัญชนะท้ายในภาษาเลอเวือะตะวันตกมี 10 หน่วยเสียง ได้แก่ /m/, /n/, /ɲ/, /ŋ/, /p/, /t/, /c/, /k/, /ʔ/, /h/ ส่วนในภาษาเลอเวือะตะวันออกมี 16 หน่วยเสียง ได้แก่ /m/, /n/, /ɲ/, /ŋ/, /p/, /t/, /c/, /k/, /ʔ/, /h/, /w/, /w̥/, /wˀ/, /j/, /j̥/, /jˀ/ (โดยที่ /w̥/, /wˀ/, /j̥/, /jˀ/ ปรากฏในตำแหน่งท้ายพยางค์เท่านั้น ไม่ปรากฏในตำแหน่งต้นพยางค์)
หน่วยเสียง /d/ ในภาษาเลอเวือะตะวันตกปรากฏในคำยืมจากภาษาไทย
หน่วยเสียง /pʰ/ และ /tʰ/ ในภาษาเลอเวือะตะวันตกถิ่นป่าแป๋บางครั้งจะออกเสียงเป็น /p/ และ /t/ ในภาษาเลอเวือะตะวันตกถิ่นละอูบ
หน่วยเสียง /w/ ออกเสียงเป็น [w~ʋ~v] โดยขึ้นอยู่กับผู้พูด
สัทวิทยา > สระ > สระเดี่ยว

| ระดับลิ้น | ตำแหน่งลิ้น> หน้า | ตำแหน่งลิ้น> กลาง | ตำแหน่งลิ้น> หลัง |
| --- | --- | --- | --- |
| สูง | i | ɨ | u |
| กึ่งสูง | e | ə | o |
| กึ่งต่ำ | ɛ |  | ɔ |
| ต่ำ |  | a | ɒ |
หน่วยเสียงในช่องสีฟ้าคือหน่วยเสียงที่ปรากฏเฉพาะในภาษาเลอเวือะตะวันออก
หน่วยเสียง /a/ ในภาษาเลอเวือะตะวันออกมักออกเสียงเป็น [ɐ]
สัทวิทยา > สระ > สระประสมและสระเรียง

ภาษาเลอเวือะตะวันตกมีสระประสม 3 สระ ได้แก่ /ia/, /ɨa/ และ /ua/ นอกจากนี้ยังมีสระเรียง 16 ชุด ได้แก่ /iu/, /eo/, /ɛɔ/, /əi/, /əɨ/, /əu/, /ai/, /aɨ/, /au/, /aɛ/, /aɔ/, /ui/, /uɛ/, /oi/, /ɔi/ และ /ɔɛ/ (แต่ไม่ปรากฏสระเรียง /eo/ และ /uɛ/ ที่บ้านป่าแป๋) ส่วนภาษาเลอเวือะตะวันออก นักภาษาศาสตร์ได้วิเคราะห์จำแนกสระประสมและสระเรียงไว้แตกต่างกัน เอลิซาเบท มันน์ เสนอในบทความที่ตีพิมพ์เมื่อ พ.ศ. 2560 ว่าภาษาเลอเวือะตะวันออกมีสระประสม 6 สระ ได้แก่ /iᵊ/, /iᵃ/, /ɨᵃ/, /aᶤ/, /uᵊ/ และ /uᵃ/
ระบบการเขียน

คณะกรรมการจัดทำระบบเขียนภาษาท้องถิ่นของกลุ่มชาติพันธุ์ด้วยอักษรไทย สำนักงานราชบัณฑิตยสภา ได้กำหนดตัวเขียนภาษาเลอเวือะตะวันตกอักษรไทยตามระบบเสียงภาษาเลอเวือะตะวันตกที่พูดกันในหมู่ที่ 4 บ้านป่าแป๋ ตำบลป่าแป๋ อำเภอแม่สะเรียง และหมู่ที่ 6 บ้านละอูบ ตำบลห้วยห้อม อำเภอแม่ลาน้อย จังหวัดแม่ฮ่องสอน ไว้ดังนี้
ส่วนตัวเขียนภาษาเลอเวือะตะวันออกไม่มีการกำหนดมาตรฐานไว้ [ใคร?]จึงอนุโลมใช้กฎเดียวกับภาษาเลอเวือะตะวันตก แต่เนื่องจากหน่วยเสียงตามตารางด้านบนยังไม่ครบถ้วน [ใคร?]จึงมีการดัดแปลงเพิ่มเติมดังต่อไปนี้
สระเรียงอื่นที่นอกเหนือจากตารางด้านบน ให้แยกออกเป็นสระไทยสองเสียง คั่นด้วยขีด
หมายเหตุ /iə/ และ /uə/ เป็นสระคนละเสียงกับ /ia/ และ /ua/ ตามลำดับ
พยัญชนะท้ายบางตัวต้องเปลี่ยนเป็นสระก่อน แล้วจึงค่อยใช้รูปสระเรียงต่อไป ดังนี้
/-j/ เปลี่ยนเป็น /-i/
/-jˀ/ เปลี่ยนเป็น /-iʔ/
/-j̊/ เปลี่ยนเป็น /-ih/
/-w/ เปลี่ยนเป็น /-u/
/-wˀ/ เปลี่ยนเป็น /-uʔ/
/-w̥/ เปลี่ยนเป็น /-uh/
เพิ่มหน่วยเสียงพยัญชนะและสระดังนี้
ฌ ใช้แทนเสียง /ʄ/
เ–าฺะ ใช้แทนเสียง /ɒʔ/
–อฺ ใช้แทนเสียง /ɒ/ (เมื่อไม่มีพยัญชนะท้าย หรือเมื่อมีพยัญชนะท้ายอื่น)
วัดสามบัณฑิต

| วัดสามบัณฑิต |
| --- | --- |

ที่ตั้ง: ตำบลสามบัณฑิต อำเภออุทัย จังหวัดพระนครศรีอยุธยา
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดสามบัณฑิต เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลสามบัณฑิต อำเภออุทัย จังหวัดพระนครศรีอยุธยา มีพื้นที่ประมาณ 195 ไร่
ต่อมาเมื่อ พ.ศ. 2455 มีพระธุดงค์ชื่อหลวงพ่อเป้า เดินทางมาปักกลด บริเวณต้นโพธิ์ใหญ่เป็นเวลานาน ชาวบ้านเลื่อมใสในกิจวัตรของท่านจึงร่วมกันสร้างกุฏิให้ท่านหลังหนึ่งและต่อมามีผู้ถวายเพิ่มขึ้นอีก 3 หลัง จึงได้ตั้งเป็นวัดขึ้นใหม่ โดยมีหลวงพ่อเป้าเป็นเจ้าอาวาสและมีเจ้าอาวาสสืบต่อกันมาจนถึงปัจจุบัน วัดได้รับพระราชทานวิสุงคามสีมาแล้ว แต่เดิมประมาณ พ.ศ. 2250 ได้รับพระราชทานวิสุงคามสีมาครั้งหลังเมื่อวันที่ 21 พฤศจิกายน พ.ศ. 2532
วัดมีศาลสมเด็จพระเจ้าตากสิน มีวัตถุโบราณที่เก็บมาจากทั่วบริเวณวัด และนำมารักษาไว้ในศาลนี้
วัดสิงห์ (เขตบางพลัด)

สำหรับวัดสิงห์แห่งอื่น ดูที่ วัดสิงห์
| วัดสิงห์ |
| --- | --- |


ชื่อสามัญ: วัดสิงห์, วัดสิงห์เงิน
ที่ตั้ง: เลขที่ 86 ซอยจรัญสนิทวงศ์ 64 ถนนจรัญสนิทวงศ์ แขวงบางยี่ขัน เขตบางพลัด กรุงเทพมหานคร 10700
ประเภท: วัดราษฎร์
นิกาย: มหานิกาย
พระประธาน: สมเด็จองค์ปฐมจักรพรรดิ
เจ้าอาวาส: พระครูปลัดธรรมกิตติ์ จนฺทสโร
 สถานีย่อยพระพุทธศาสนา
วัดสิงห์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงบางยี่ขัน เขตบางพลัด กรุงเทพมหานคร
ประวัติ

วัดสิงห์สร้างขึ้นเมื่อ พ.ศ. 2326 ในสมัยรัตนโกสินทร์ตอนต้น บริเวณที่ตั้งวัดในสมัยก่อนเคยเป็นที่พักทัพ ผู้สร้างวัดคงเป็นแม่ทัพในสมัยนั้นที่สร้างไว้หลังเสร็จศึกเพื่อเป็นการล้างบาปจากศึกสงคราม แต่ก็มีบางเอกสารบอกว่าเป็นวัดโบราณสร้างมาตั้งแต่สมัยอยุธยา แต่เดิมวัดมีชื่อว่า วัดสิงห์เงิน ต่อมาชื่อเหลือเพียง "วัดสิงห์"
อาคารเสนาสนะและโบราณวัตถุ

อุโบสถหลังเดิมปัจจุบันเป็นวิหาร กว้าง 6 เมตร 15 เซนติเมตร ยาว 14 เมตร 23 เซนติเมตร ภายในมีพระประธาน เป็นพระพุทธรูปปางมารวิชัยศิลปะสมัยอู่ทอง สันนิษฐานว่าเป็นเนื้อสำริด ขนาดหน้าตักกว้าง 49 นิ้ว และมีพระอัครสาวกซ้าย-ขวา อีกรวม 2 องค์ ปัจจุบันใช้ประกอบศาสนพิธี สังฆกรรม พาไล และปีกนกด้านนอกชำรุดทรุดโทรมมาก อีกทั้งช่วงปี พ.ศ. 2554 เกิดน้ำท่วมจึงได้มีการบูรณะอุโบสถหลังเดิมนี้ อุโบสถหลังใหม่ตั้งอยู่ข้างวิหาร สร้างขึ้นเมื่อประมาณปี พ.ศ. 2502 ภายในประดิษฐานประพุทธรูป หลวงพ่อเพชร ด้านโบราณวัตถุมีการพบพระพุทธรูปหินทรายแดงและขาวเป็นจำนวนมาก พบใบเสมาหินทรายสีแดงขนาดใหญ่สมัยกรุงศรีอยุธยาตอนต้น
วัดพระญาติการาม

| วัดพระญาติการาม |
| --- | --- |

ชื่อสามัญ: วัดพระญาติ
ที่ตั้ง: ตำบลไผ่ลิง อำเภอพระนครศรีอยุธยา จังหวัดพระนครศรีอยุธยา
 สถานีย่อยพระพุทธศาสนา
วัดพระญาติการาม หรือ วัดพระญาติ
หลวงพ่อกลั่น ธมฺมโชติ
หลวงพ่อกลั่นและศิษยานุศิษย์
วัดพระญาติการาม หรือที่เรียกกันทั่วไปว่า วัดพระญาติ เดิมเรียก วัดพบญาติ  เป็นวัดที่สร้างขึ้นตั้งแต่สมัยกรุงศรีอยุธยา ตั้งอยู่ใน ตำบลไผ่ลิง อำเภอพระนครศรีอยุธยา จังหวัดพระนครศรีอยุธยา วัดพระญาติการามเป็นที่รู้จักของคนทั่วไป เนื่องจากมีพระเกจิอาจารย์หลายองค์ เช่น หลวงพ่อกลั่น หลวงพ่ออั้น หลวงพ่อเภา และสิ่งศักดิ์สิทธิ์ของวัดนี้ คือ พระพุทธรูปหินทรายปางมารวิชัยที่ประดิษฐานอยู่ในพระอุโบสถซึ่งสร้างขึ้นในสมัยกรุงศรีอยุธยา นอกจากนี้ยังมีเจ้าแม่กวนอิมปางเสวยสุข อยู่ในวัดนี้ด้วย
ประวัติวัดพระญาติการามและพระเกจิอาจารย์

วัดพระญาติการาม เดิมเรียกว่า วัดพบญาติ โดยมีตำนานเล่าว่า มีหมู่บ้านหนึ่งที่หญิงสาวจะมีผิวพรรณหน้าตาดี เมื่อความทราบถึงพระเจ้าแผ่นดิน พระองค์จึงเสด็จมาหมู่บ้านแห่งนี้และได้ขอรับบุตรสาวของชาวบ้านไปอุปถัมภ์ เมื่อหญิงสาวผู้นั้นจะเข้าไปยังพระราชวัง พวกญาติของหญิงสาวได้ไปรอพบเพื่อร่ำลา จนเมื่อหญิงสาวผู้นั้นได้เป็นมเหสีแล้ว จึงเสด็จฯ มาเยี่ยมญาติในหมู่บ้านเดิมและโปรดฯ ให้สร้างวัดขึ้นบริเวณที่ญาติ ๆ มารอพบ และตั้งชื่อว่า "วัดพบญาติ" และเปลี่ยนเป็น "วัดพระญาติการาม" ในเวลาต่อมา
หลวงพ่อกลั่น  ได้ฉายาว่า  ธมฺมโชติ  ซึ่งหมายความว่า เป็นผู้สร้างในทางธรรมหรือเจริญรุ่งเรืองในธรรม  พระคณาจารย์ดังผู้ทรงคุณในอดีต มีลูกศิษย์ลูกหามาก ตลอดจนบุคคลทั่วไปให้ความเคารพศรัทธา ความเขมขลังศักดิ์สิทธิ์ พระเวทย์พุทธาคมขลัง ได้รับการกล่าวขานเป็นตำนานมาถึงปัจจุบัน แม้ท่านจะมรณภาพไปนานแล้วก็ตาม เห็นได้จากวัตถุมงคลต่างๆที่ท่านได้ปลุกเสกไว้ ล้วนเป็นที่แสวงหามีราคาแพง เฉพาะอย่างยิ่งเหรียญรุ่นแรก ปี 2469 จัดเป็นเหรียญหลักยอดนิยมของวงการนานมาแล้ว
ท่านเกิดเมื่อปี พ.ศ. 2390 ตรงกับปีมะแม ณ ตำบลอรัญญิก อำเภอนครหลวง จังหวัดพระนครศรีอยุธยา ในครอบครัวที่มีฐานะยากจน เป็นบุตรของ นายอินและนางชั้น เป็นบุตรคนโตในจำนวนทั้งหมด 3 คน ในวัยเด็กชีวิตความเป็นอยู่ค่อนข้างลำบาก ทำให้ท่านเป็นคนมี่บุคลิคเข้งแข็งเด็ดเดียว
ประมาณปี พ.ศ. 2417 อายุ 27 ปี ได้บรรพชาอุปสมบท ณ พัทธสีมาวัดประดู่ทรงธรรม มีพระญาณไตรโลก(สะอาด) เจ้าคณะใหญ่อยุธยา เป็นพระอุปัชฌาย์ พระครูกุศลธรรมธาดา วัดขุนญวน และพระอธิการชื่น วัดพระญาติ เป็นพระกรรมวาจาจารย์และพระอนุสาวนาจารย์ตามลำดับ พำนักจำพรรษาที่วัดประดู่ทรงธรรม ศึกษาพระธรรมวินัย และเล่าเรียนสรรพวิทยาการหลายแขนง  วัดประดู่ทรงธรรม เป็นวัดเก่าแก่มีมาแต่โบราณ และครั้งอดีตเป็นสำนักตักศิลาสำคัญแห่งหนึ่ง ต่อมายังเป็นวัดที่เก็บรวบรวมตำรับตำรา สรรพวิทยาการต่างๆเอาไว้มากมาย เห็นได้จากประวัติพระคณาจารย์ดังในพื้นที่ภาคกลางล้วนมีประวัติกล่าวอ้างถึง ได้ศึกษาวิชาจากตำราของวัดประดู่ทรงธรรมที่ตกทอดมา
กล่าวได้ว่าวัดแห่งนี้เป็นตักศิลาแห่งวิชาการแขนงต่างๆอย่างแท้จริง ท่านได้ศึกษาจากตำรับตำราต่างๆเหล่านั้น ทั้งได้รับคำแนะนำสั่งสอนเพิ่มเติมจากครูบาอาจารย์ จนเชี่ยวชาญในสรรพศาสตร์ สามารถดูแลรักษาตนได้ เริ่มออกธุดงค์ปฏิบัติธรรมไปตามสถานที่ต่างๆ เพื่อเป็นการฝึกจิตเจริญภาวนา ป่าเขาลำเนาไพรในยุคนั้นเต็มไปด้วยภยันตรายต่างๆนานา ทั้งโรคร้าย สัตว์ร้าย ผู้รอดปลอดภัยกลับมาถือว่าไม่ธรรมดา
คราหนึ่งหลังจากท่านกลับจากธุดงค์ ผ่านมาถึงบริเวณวัดพระญาติเป็นเวลาพลบค่ำ พิจารณาเห็นว่าเป็นสถานที่สงบเหมาะแก่การปฏิบัตธรรมจึงได้ปักกลด รุ่งเช้าศรัทธาชาวบ้านมาทำบุญตักบาตร เห็นท่านเป็นผู้มีวัตรปฏิบัติงดงาม เกิดความเลื่อมใสศรัทธา พร้อมใจกันอาราธนานิมนต์ให้ท่านพำนักจำพรรษายังพระอารามแห่งนี้ เรื่อยมากระทั่งมรณภาพ
หลวงพ่อกลั่น วัดพระญาติ ท่านเป็นพระสงฆ์ผู้ครองตนด้วยความสมถะ ชอบสันโดด มีเมตตาต่อเหล่าสรรพสัตว์ และญาติโยมพุทธศาสนิกชนทุกหมู่เหล่า จึงเป็นที่เคารพศรัทธาของสาธุชนทั่วไป ท่านได้ถึงแก่มรณภาพ เมื่อวันที่ 21 กรกฎาคม พ.ศ. 2477 รวมสิริอายุ 87 ปี 60 พรรษา
วัตถุมงคลที่มีชื่อของวัดพระญาติการาม

ตะกรุด ผ้ายันต์ และเหรียญ
ด้วยในปี พ.ศ. 2464-2465 หลวงพ่อกลั่นเห็นว่าพระอุโบสถหลังเก่าชำรุดทรุดโทรมและคับแคบ จึงรื้อและสร้างใหม่จนแล้วเสร็จ แต่ไม่นานพระอุโบสถเกิดการทรุด แตกร้าวทั้งหลัง หลวงพ่ออั้น วัดพระญาติการาม ได้ปรึกษาพระภิกษุภายในวัด เพื่อหาทุนทรัพย์มาบูรณปฏิสังขรณ์ เห็นควรสร้างเหรียญขึ้นมาเพื่อมอบเป็นที่ระลึกแก่ผู้บริจาคทรัพย์ นำความไปเรียนต่อหลวงพ่อกลั่น ท่านไม่อนุญาต
เหรียญรุ่นแรก สร้างเมื่อปี พ.ศ. 2469 เพื่อมอบแก่ผู้บริจาคปัจจัยสมทบทุนในการบูรณปฏิสังขรณ์พระอุโบสถ
กระทั่งปี พ.ศ. 2469 จึงตัดสินใจสร้างเหรียญขึ้นมารุ่นหนึ่ง ถือเป็นเหรียญรุ่นแรกของหลวงพ่อกลั่น เพื่อหาทุนทรัพย์ในการบูรณะพระอุโบสถ ปัจจุบันเป็นเหรียญที่ได้รับความนิยมสูง เป็นหนึ่งในชุดเบญจภาคีเหรียญยอดนิยม
ในการสร้างปี พ.ศ. 2469 เหรียญหลวงพ่อกลั่นเนื้อพิเศษ
เนื้อเงินหน้าทอง ประมาณ 12 เหรียญ
เนื้อเงินหน้านาก ประมาณ 25 เหรียญ
เนื้อเงินประมาณ 100 เหรียญ
เนื้อทองแดงกะไหล่ทอง + เนื้อทองแดง ประมาณ 3,000 เหรียญ
ในสมัยนั้นมีการจัดให้ทำบุญให้เช่าและแจกตามจำนวนเงินที่มีผู้ร่วมทอดกฐิน คือ
เนื้อเงินหน้าทองทำบุญ 15 บาท ได้รับ 1 เหรียญ
เนื้อเงินหน้านากทำบุญ 10 บาท ได้รับ 1 เหรียญ
เนื้อเงินล้วนทำบุญ 5 บาท ได้รับ 1 เหรียญ
เนื้อทองแดง ทำบุญ 1 บาท ได้รับ 1 เหรียญ เงินทำบุญทั้งหมดนำไปซ่อมแซมอุโบสถ
เนื้อทองแดงกะไหล่ทอง และเหรียญลงยาไม่ได้บันทึกไว้
สำหรับจำนวนการสร้างเหรียญแต่ละชนิดนั้น มีอยู่ในบันทึกวัดพระญาติการาม โดยหลวงพ่ออั้น เจ้าอาวาสองค์ถัดมา ซึ่งหลวงพ่ออั้นเป็น ผู้ดำเนินการจัดสร้างให้หลวงพ่อกลั่นปลุกเสก ประกอบด้วย
พิมพ์ขอเบ็ต หรือ พิมพ์นิยม มีเนื้อเงิน - เนื้อนาก - หน้าทองคำ - เนื้อทองแดงกะไหล่ทอง และเนื้อทองแดง
พิมพ์เสี้ยนตอง เนื้อทองแดง
พิมพ์หลังเรียบ เนื้อทองแดง
ลักษณะรูปวัตถุมงคล

เหรียญหลวงพ่อกลั่น พ.ศ. 2469 พิมพ์ขอเบ็ด เนื้อเงินหน้าทอง
เหรียญหลวงพ่อกลั่น พ.ศ. 2469 พิมพ์ขอเบ็ด เนื้อทองแดงกะไหล่ทอง
เหรียญหลวงพ่อกลั่น พ.ศ. 2469 พิมพ์ขอเบ็ด เนื้อทองแดง
วัดสิงห์สุทธาวาส

| วัดสิงห์สุทธาวาส |
| --- | --- |
วัดสิงห์สุทธาวาส

ชื่อสามัญ: วัดสิงห์
ที่ตั้ง: หมู่ 2  ตำบลโพสังโฆ อำเภอค่ายบางระจัน จังหวัดสิงห์บุรี 16150
 สถานีย่อยพระพุทธศาสนา
วัดสิงห์สุทธาวาส เดิมชื่อ วัดสิงห์ เป็นวัดไทย นิกาย มหานิกาย ตั้งอยู่ที่ ตำบลโพสังโฆ อำเภอค่ายบางระจัน จังหวัดสิงห์บุรี  ในอดีต เป็นที่ประดิษฐาน หลวงพ่อนาค โบสถ์ของวัดนี้ดูสวยแปลกตากว่าที่อื่น เพราะมีตัวพญานาคสีพันธ์อยู่รอบโบสถ์ ภายในก็มีจิตรกรรมฝาผนังอันงดงาม
ประวัติ

สมเด็จพระเจ้าบรมวงศ์เธอ กรมพระยาดำรงราชานุภาพ ทรงเล่าถึงเมืองสิงห์ ถวายสมเด็จพระเจ้าบรมวงศ์เธอ เจ้าฟ้ากรมพระยานริศรานุวัดติวงศ์ ไว้ในสาส์นสมเด็จ ว่า "...เมืองสิงห์บุรีเป็นเมืองใหญ่และเก่า มีป้อมปราการ วัง วัดมหาธาตุ และของสำคัญ คือ พระนอนจักรสีห์ ใหญ่ยาวกว่าพระนอนองค์อื่น ๆ ในเมืองไทย ทำเป็นแบบพระนอนอินเดียเหมือนเช่นที่ ถ้ำคูหาภิมุข วัดคูหาภิมุข อำเภอเมืองยะลา คือ พระกรขวาศอกยื่นไปทางด้านหน้า ไม่ทำงอพระกรตั้งขึ้นรับพระเศียร
แบบพระนอนไทย เมืองสิงห์เรียกชื่อต่าง ๆ ดังนี้ เมืองสิงหราชาธิราช เมืองสิงหราชา เป็นเมืองตั้งอยู่ริมแม่น้ำจักรสีห์อันเป็นลำน้ำใหญ่ ห่างแม่น้ำเจ้าพระยา 200 เส้น (มาตราชั่ง ตวง วัดของไทย 1 เส้น เท่ากับ 20 วา และ 1 วา เท่ากับ 2 เมตร) คิดเป็น 8,000 เมตร คิดเป็นเป็นระยะทาง 8 กิโลเมตร เพราะแม่น้ำจักรสีห์ตื้นเขิน เมืองสิงห์จึงกลายเป็นเมืองอยู่ลับลี้..." ก็แสดงว่า สิงห์บุรีเป็นเมืองที่ยิ่งใหญ่ในประวัติศาสตร์
มีอดีตยาวนาน จากหลักฐานทางประวัติศาสตร์และโบราณคดีพบว่า มีการตั้งถิ่นฐานของชุมชนโบราณมาเป็นเวลานานหลายยุคหลายสมัย
เมืองสิงห์ ปัจจุบันอยู่ที่ตำบลโพสังโฆ เป็นพื้นที่ราบลุ่มมีแม่น้ำน้อย ก่อนเคยเป็นที่ตั้งเมืองสิงห์ มีหลักฐานเป็นเจดีย์เก่าอยู่ที่หน้าวัดสิงห์ และรูปปั้นสิงห์ดินเผา 1 คู่ อยู่ที่วัดสิงห์สุทธาวาส 1 ตัว และหน้า ที่ว่าการอำเภอบางระจัน 1 ตัว
วัดสิงห์สุทธาวาส

เป็นที่ตั้งเมืองสิงห์ ตั้งแต่สมัยกรุงศรีอยุธยาเป็นราชธานี มีพระพุทธรูปหินทรายสีเขียวแกะสลัก และพระพุทธรูปหลวงพ่อฉาย พระพุทธรูปศักดิ์สิทธิ์ที่อยู่คู่วัดมานานกว่า 100 ปี 
พระอุโบสถแก้วล้อมรอบด้วยพญานาคที่เลื้อยล้อมอุโบสถ ภายในอุโบสถมีภาพจิตรกรรมฝาผนังเขียนขึ้นใหม่เรียงร้อยด้วยเรื่องราวพุทธประวัติ
วัดไทยเจริญ (จังหวัดนนทบุรี)

| วัดไทยเจริญ |
| --- | --- |

ชื่อสามัญ: วัดไทยเจริญ, วัดบ้านจีน
ที่ตั้ง: เลขที่ 83 หมู่ที่ 3 ทางหลวงท้องถิ่น นบ.ถ 24-021 ตำบลบางขุนกอง อำเภอบางกรวย จังหวัดนนทบุรี 11130
ประเภท: วัดราษฎร์
นิกาย: มหานิกาย
เจ้าอาวาส: พระครูถาวรนนทคุณ (ชอบ ถาวโร)
 สถานีย่อยพระพุทธศาสนา
วัดไทยเจริญ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 3 บ้านวัดไทยเจริญ ตำบลบางขุนกอง อำเภอบางกรวย จังหวัดนนทบุรี
วัดไทยเจริญเดิมชื่อ วัดบ้านจีน สร้างขึ้นเมื่อประมาณ พ.ศ. 2224 ในสมัยกรุงศรีอยุธยา โดยชาวจีนที่มาตั้งบ้านเรือนอยู่บริเวณนี้ได้สร้างวัดขึ้น ต่อมาประมาณ  พ.ศ. 2482 รัฐบาลสมัยจอมพล ป. พิบูลสงคราม ได้ประกาศรัฐนิยม เปลี่ยนชื่อประเทศจากสยามมาเป็นประเทศไทย วัดวาอารามที่มีคำเรียกชนชาติอื่นอยู่ในชื่อก็ให้เปลี่ยนเป็นคำว่า "ไทย" หรือเป็นคำอื่นที่ไม่เกี่ยวข้องกับชนชาติ ดังนั้น "วัดบ้านจีน" จึงเปลี่ยนชื่อมาเป็น "วัดไทยเจริญ"
อาคารเสนาสนะประกอบด้วยอุโบสถ สร้างเมื่อ พ.ศ. 2527 ภายในประดิษฐานพระประธาน เป็นพระพุทธรูปปางสมาธิ สร้างเมื่อ พ.ศ. 2543 หอสวดมนต์ เป็นอาคารคอนกรีตเสริมเหล็ก กุฏิสงฆ์ เป็นอาคารไม้และครึ่งตึกครึ่งไม้ ศาลาอเนกประสงค์ สร้างเมื่อ พ.ศ. 2529 ศาลาบำเพ็ญกุศล สร้างด้วยคอนกรีตเสริมเหล็ก ศาลาการเปรียญ ประดิษฐานพระประธาน เป็นพระพุทธรูปปางมารวิชัยและหลวงพ่อพุทธอาคม
วัดมีประเพณีที่สำคัญ คือ ประเพณีการทำบุญตักบาตรพระร้อยแปด เป็นประเพณีที่จัดขึ้นหลายวัดด้วยกัน ได้แก่ วัดไทยเจริญ วัดบางไกรนอก วัดอุทยาน และวัดบางไกรใน เริ่มในวันแรม 8 ค่ำ เดือน 12 ซึ่งถือว่าเป็นวันทำบุญที่แท้จริง แต่ประเพณีจะเริ่มขึ้นตั้งแต่ 7 ค่ำ เดือน 12 โดยเริ่มพิธีตั้งแต่ตอนบ่าย มีการแห่พระพุทธรูปที่มีชื่อเสียงของแต่ละวัด เช่น หลวงพ่ออาคม จากวัดไทยเจริญ แห่ไปตามลำน้ำ มีการรำประกอบ ประชาชนส่วนใหญ่ที่มาทำบุญจะมาทางเรือ ระหว่างการทำบุญนี้ ชาวบ้านจะแต่งตัวเป็นฤๅษีหรือนำผ้าเหลืองมาห่มให้ใช้ขันครอบศีรษะ สมมุติเป็นพระมาร่วมบิณฑบาตด้วย
ยอดนักสืบจิ๋วโคนัน เอพิโสด วัน: กำเนิดยอดนักสืบจิ๋ว

| ยอดนักสืบจิ๋วโคนัน เอพิโสด วัน: กำเนิดยอดนักสืบจิ๋ว |
| --- | --- |
ใบปิด
ประเภท: สืบสวน
กำกับโดย: ยาสึชิโระ ยามาโมโตะ
ดนตรีโดย: คัตสึโอะ โอโนะ
การผลิต
ผู้อำนวยการสร้าง: ฮิเดตากะ คอนโดะ เคย์อิจิ อิชิยามะ มิชิฮิโกะ สึวะ โยชิฮิโกะ โยเนคูระ
ความยาวตอน: 94 นาที
บริษัทผู้ผลิต: ทีเอ็มเอส/วีวัน สตูดิโอ
ออกอากาศ
เครือข่าย: NNS (ytv)
ออกอากาศ: 9 ธันวาคม ค.ศ. 2016 (2016-12-09)
ยอดนักสืบจิ๋วโคนัน เอพิโสด วัน: กำเนิดยอดนักสืบจิ๋ว (ญี่ปุ่น: 名探偵コナンエピソード"ONE" 小さくなった名探偵; โรมาจิ: Meitantei Konan Episōdo "Wan" Chīsakunatta Meitantei) เป็นตอนพิเศษที่ออกอากาศทางโทรทัศน์ลำดับที่ 6 ของ ยอดนักสืบจิ๋วโคนัน โดยออกอากาศผ่านทางสถานีโทรทัศน์นิปปอนเมื่อวันที่ 9 ธันวาคม ค.ศ. 2016 ชื่อของตอนตั้งชื่อตามไฟล์ที่ 2 ของมังงะเล่มแรก ตอนนี้ครอบคลุมเนื้อหาของแอนิเมชันดั้งเดิมตอนแรกและตอนที่ 2 โดยมีการเพิ่มเติมเนื้อหาใหม่ที่ไม่เคยปรากฏในตอนเดิม สำหรับในทวีปอเมริกาเหนือ ดิสคอเท็กมีเดียได้เผยแพร่ผ่านทางโฮมวิดีโอ ส่วนในประเทศไทย ไทก้าได้ซื้อลิขสิทธิ์และนำออกฉายในโรงภาพยนตร์เครือเอสเอฟเป็นครั้งแรกเมื่อวันที่ 22 ธันวาคม ค.ศ. 2016
เนื้อเรื่อง

เชอร์รี่ซึ่งทำงานให้กับองค์กรชุดดำ ได้เข้าไปในห้องทดลองและดูภาพตัวอย่างที่ใช้ในการทดลองผ่านทางคอมพิวเตอร์ เธอได้คุยกับอาเคมิ พี่สาวของเธอ ว่าให้มาหาและมีสิ่งที่น่าสนใจจะให้ดู เนื้อเรื่องสลับไปที่ผู้ชายคนหนึ่งเดินเข้าไปในบาร์ที่ชื่อว่า "แบล็กวิโดว์" และนั่งข้างวอดก้า ยินได้เดินเข้ามาและกล่าวว่าองค์กรกำลังมีปัญหากับหนู (สายลับ) และบอกว่าเครื่องดื่มที่พวกเขากำลังดื่มนั้นมีชื่อว่า "เอ็กซ์วายแซด" ซึ่งทำจากรัมและน้ำมะนาว และมีความหมายเป็นนัยว่า "มันจบแล้ว" ผู้ชายคนนั้นเมื่อได้ยินก็เดินออกจากร้านและพยายามจะขับรถหนี แต่รถก็ระเบิดเสียก่อน
รัน และ ชินอิจิ เห็น เก็นตะ, อายูมิ และ มิซึฮิโกะกำลังเล่นฟุตบอล รันถามชินอิจิว่าทำไมเขาถึงเลิกเล่นฟุตบอล ชินอิจิอธิบายว่าเขาเล่นฟุตบอลเพียงเพราะอยากผ่อนคลายจากการเป็นนักสืบและอยากเลียนแบบเชอร์ล็อก โฮมส์ ต่อมาทั้งสองคนโดน โซโนโกะ ลากไปที่บ้านของเธอ ทากาโนริ เซวะ ซึ่งเป็นแขก ได้รับจดหมายข่มขู่ก่อนงานเลี้ยงปีใหม่ ชินอิจิเสนอตัวจะช่วยเหลือให้ แต่เซวะได้ปฏิเสธเพราะบ้านของเขามีการ์ดเยอะอยู่แล้ว
ระหว่างที่รันไปแข่งขันคาราเต้ระดับเขต ชินอิจิถูกเรียกตัวให้ไปสืบคดีที่งานเลี้ยงของเซวะ ซึ่งมีคดีฆาตกรรมเกิดขึ้น ประธานยามาซากิของธนาคารยัตสึบิชิถูกแทงด้วยมีดที่อกจนเสียชีวิต กลุ่มตำรวจซึ่งนำโดยสารวัตรเมงูเระได้สืบสวนคดี และชินอิจิได้คลี่คลายคดีโดยเปิดเผยว่าเซวะซึ่งเป็นเจ้าของบ้านคือคนร้าย
ขณะที่ชินอิจิกับรันได้ไปเที่ยวทรอปิคอลแลนด์ ชินอิจิได้เห็นชายชุดดำที่น่าสนใจจึงปลีกตัวจากรันและได้สะกดรอยตามไป เขาเห็นการเจรจาที่น่าสงสัย แต่ก็ถูกยินตีศีรษะจากทางด้านหลัง ยินให้ชินอิจิกินยาที่อยู่ในระหว่างการทดลอง จนทำให้ชินอิจิตัวหดเล็กลง เมื่อชินอิจิรู้ตัว เขาได้รีบวิ่งกลับบ้านและได้ขอความช่วยเหลือจากดอกเตอร์อากาสะ ดอกเตอร์อากาสะเตือนว่าไม่ควรให้ใครรู้ตัวจริงของชินอิจิ แม้กระทั่งรันก็ตาม เพราะนั่นจะทำให้คนรอบข้างพลอยได้รับอันตรายไปด้วย ดอกเตอร์อากาสะแนะนำให้รันรับชินอิจิไปเลี้ยงดู โดยชินอิจิที่ตัวเล็กลงบอกชื่อแก่รันไปว่า เอโดงาวะ โคนัน เมื่อรันกับโคนันไปถึงบ้านของรัน โคโกโร่รีบวิ่งลงมาเพราะได้รับการจ้างวานให้ตามลูกสาวประธานบริษัทที่ถูกลักพาตัวโดย ชายชุดดำ" นั่นทำให้โคนันรีบตามไปด้วย หลังจากนั้น โคนันก็อาศัยอยู่บ้านเดียวกับโคโกโร่และรันมาโดยตลอด เพื่อตามสืบข่าวขององค์กรชุดดำ
ที่บ้านของชินอิจิ เชอร์รี่และพวกพ้องของเธอได้มาสำรวจร่องรอยชินอิจิผู้หายตัวไป เชอร์รี่ตระหนักได้ว่าชินอิจิคือบุคคลที่เธอสวนกันตอนที่นั่งรถ และยังพบว่าเสื้อผ้าสมัยเด็กของชินอิจินั้นหายไปหมดเลย ฉากตัดไปที่ถนนอันวุ่นวายในนครนิวยอร์ก เบลม็อทคุยอะไรบางอย่างกับยินในขณะที่ถูกไล่ล่าโดยโจดี้ สตาร์ลิงและอากาอิ ชูอิจิ ชูอิจิบอกว่าพวกมันกำลังจะไปที่ญี่ปุ่น ตัดภาพกลับมาที่ห้องทดลอง เชอร์รี่เปิดดูรายชื่อเหยื่อที่ได้รับยาของเธอ และค้นพบชื่อชินอิจิ เธอจึงแก้ไขสถานะของชินอิจิจากเดิม "ไม่ทราบสถานะ" ให้กลายเป็น "เสียชีวิต" พร้อมกับลงลายมือชื่อของว่า "SHERRY"
เพลงประกอบ

เพลงเปิดและเพลงปิด: "Mune ga Dokidoki" (胸がドキドキ, "The Pounding of My Heart") โดย ↑THE HIGH-LOWS↓ (เดอะไฮจ์-โลว์)
คำร้อง และเรียบเรียงโดย ฮิโรโตะ โคโมโตะ
เพลงแทรก: "Unmei no Roulette Mawashite" (運命のルーレット廻して, "Spinning the Roulette of Destiny") โดย ซาร์ด
คำร้อง โดย อิซูมิ ซากาอิ
เรียบเรียง โดย เซย์อิชิโระ คูริบายาชิ
การเผยแพร่

วันที่ 13 กันยายน ค.ศ. 2016 มีการประกาศว่า เอพิโสด วัน จะเป็น "ตอนที่ไม่เคยมีใครเห็นมาก่อน!!" โดยจะมีการสอดแทรกฉากใหม่ ๆ ที่เคยปรากฏในมังงะต้นฉบับของโกโช อาโอยามะ หรือแม้กระทั่งในอนิเมะเมื่อปี 1996 ตอนพิเศษตอนนี้ผลิตโดยทีเอ็มเอสเอ็นเตอร์เทนเมนต์และวีวันสตูดิโอ โดยเป็นส่วนหนึ่งของการฉลองครบรอบ 20 ปีของอนิเมะ ยอดนักสืบจิ๋วโคนัน และออกอากาศในญี่ปุ่นผ่านทางเอ็นทีวีและวายทีวีเมื่อวันที่ 9 ธันวาคม ค.ศ. 2016 ตอนพิเศษตอนนี้ติด 1 ใน 3 รายการโทรทัศน์ที่มีผู้ชมมากที่สุดประจำสัปดาห์ โดยทำเรตติ้งได้ร้อยละ 10.7 นอกจากนี้ ตอนพิเศษนี้ยังฉายในรูปแบบภาพยนตร์ในเกาหลีใต้เมื่อวันที่ 8 กุมภาพันธ์ ค.ศ. 2017 ทำรายได้ 999,362,100 วอน (93,448,651 เยน หรือ 902,262 ดอลลาร์สหรัฐ)  และฉายในโรงภาพยนตร์เครือเอสเอฟในประเทศไทยเมื่อวันที่ 22 ธันวาคม ค.ศ. 2016 โดยทำรายได้ในวันเปิดตัวทั้งสิ้น 170,000 บาท
งานพากย์ฉบับภาษาอังกฤษผลิตโดยแบงซูม! เอ็นเตอร์เทนเมนต์ โดยมีการเปิดตัวทีมพากย์ชุดใหม่ในงานชาราเอ็กซ์โป 2019 ก่อนที่ดิสคอเท็กมีเดียจะได้สิทธิ์ในการผลิตโฮมวิดีโอเมื่อเดือนพฤษภาคม ค.ศ. 2020 ทำให้นี่เป็นครั้งแรกที่ ยอดนักสืบจิ๋วโคนัน ได้ถูกซื้อลิขสิทธิ์ในอเมริกาเหนือนับตั้งแต่ที่ฟันนิเมชันสิ้นสุดการถือลิขสิทธิ์ซีรีส์อนิเมะใน ค.ศ. 2018 และยังเป็นครั้งแรกที่มีการจัดจำหน่ายโฮมวิดีโอ ยอดนักสืบจิ๋วโคนัน ในภาษาอังกฤษในรอบ 10 ปีนับตั้งแต่ภาพยนตร์เรื่อง ปริศนาบนถนนสายมรณะ เมื่อเดือนกุมภาพันธ์ ค.ศ. 2010 อย่างไรก็ตาม แบงซูม! ไม่ได้ตั้งเปลี่ยนชื่อตัวละครเป็นแบบอเมริกันเหมือนอย่างที่ฟันนิเมชันเคยทำ โดยชื่อตัวละครจะเป็นชื่อภาษาญี่ปุ่นเหมือนเดิม เอพิโสดวัน จัดจำหน่ายในรูปแบบบลูเรย์ในญี่ปุ่นเมื่อวันที่ 22 ธันวาคม ค.ศ. 2017 และจัดจำหน่ายในอเมริกาเหนือเมื่อวันที่ 28 กรกฎาคม ค.ศ. 2020 ตอนพิเศษนี้ยังมีการเผยแพร่ด้วยการสตรีมดิจิทัลผ่านทางแอปเปิลทีวี, กูเกิลเพลย์, เพลย์สเตชันสโตร์, แอมะซอนไพรม์วิดีโอ และไมโครซอฟท์สโตร์
แหล่งข้อมูลอื่น

Official anime website at YTV
Official Detective Conan website
Official Case Closed website
Case Closed: Episode One - The Great Detective Turned Small at the Internet Movie Database
| ด ค กยอดนักสืบจิ๋วโคนัน โดย โกโช อาโอยามะ |
| --- | --- | --- |
| ตัวละครหลัก |  คุโด้ ชินอิจิ / เอโดงาวะ โคนัน  โมริ รัน  โมริ โคโกโร่  คิซากิ เอริ  ซึซึกิ โซโนโกะ  ฮัตโตริ เฮย์จิ  โทยามา คาสึฮะ  มิยาโนะ ชิโฮะ / ไฮบาระ ไอ  โยชิดะ อายูมิ  ซึบุรายะ มิซึฮิโกะ  โคจิมะ เก็นตะ  ฮอนโด เอย์สึเกะ  มิซึนาชิ เรย์นะ / ฮอนโด ฮิเดมิ  จอมโจรคิด / คุโรบะ ไคโตะ  ฮาคุบะ ซางูรุ  |  |
| ภาพยนตร์ |  คดีปริศนาระเบิดระฟ้า  คดีฆาตกรรมไพ่ปริศนา  ปริศนาพ่อมดคนสุดท้ายแห่งศตวรรษ  คดีฆาตกรรมนัยน์ตามรณะ  คดีปริศนาเส้นตายสู่สวรรค์  ปริศนาบนถนนสายมรณะ  คดีฆาตกรรมแห่งเมืองปริศนา  มนตราแห่งรัตติกาลสีเงิน  ยุทธการเหนือห้วงทะเลลึก  บทเพลงมรณะแด่เหล่านักสืบ  ปริศนามหาขุมทรัพย์โจรสลัด  บทบรรเลงแห่งความตาย  ปริศนานักล่าทรชนทมิฬ  ปริศนามรณะเหนือน่านฟ้า  15 นาทีเฉียดวิกฤติมรณะ  ปริศนาระทึก-ศึกลูกหนังมรณะ  ฝ่าวิกฤติเรือรบมรณะ  ลูแปงที่ 3 ปะทะ ยอดนักสืบจิ๋วโคนัน เดอะมูฟวี่  ปริศนากระสุนมรณะ  ปริศนาทานตะวันมรณะ  ปริศนารัตติกาลทมิฬ  ปริศนาเพลงกลอนซ่อนรัก  ปฏิบัติการสายลับเดอะซีโร่  ศึกชิงอัญมณีสีคราม  กระสุนสีเพลิง  เจ้าสาวฮาโลวีน  มฤตยูใต้น้ำทมิฬ  ปริศนาปราการ 5 แฉก  |  |
| โอวีเอ |  โคนันปะทะคิดปะทะไยบะ - ศึกแตกหักชิงดาบล้ำค่า  สิบหก ผู้ต้องสงสัย!?  โคนัน และ เฮย์จิ และเด็กที่หายตัวไป  โคนัน กับคิด และคริสตัลมาเธอร์  เป้าหมายคือโคโกโร่! บันทึกลึกลับของขบวนการนักสืบเยาวชน  ไล่ล่าหาอัญมณี! โคนันกับเฮย์จิปะทะคิด  คำใบ้มรณะจากอากาสะ ฮิโรชิ  การไขคดีของซึซึกิ โซโนโกะ  เมื่อ 10 ปีผ่านไป  โคนัน ปะทะ จอมโจรคิด เกาะแห่งกับดัก  ข้อมูลลับจากลอนดอน  ปาฏิหาริย์ไม้เบสบอลในตำนาน  |  |
| แมจิก ไฟล์ |  Shinichi Kudo — The Case of the Mysterious Wall and the Black Labrador  Shinichi and Ran — The Memories from Mahjong pieces and Tanabata  Osaka Okonomiyaki Odyssey  The Niigata-Tokyo Souvenir Capriccio  Fantasista Flower  |  |
| ตอนพิเศษโทรทัศน์ |  Time Travel of the Silver Sky  Black History  ลูแปงที่ 3 ปะทะ ยอดนักสืบจิ๋วโคนัน  เป้าหมายคือ โมริ โคโกโร่!  คดีปริศนากับโคนันที่หายไป  เอพิโสด วัน: กำเนิดยอดนักสืบจิ๋ว  |  |
| ภาคคนแสดง |  จดหมายท้าทายถึงคุโด้ ชินอิจิ บทนำก่อนอำลา  เผชิญหน้าองค์กรชุดดำ  ชินอิจิปะทะปริศนาวิหคมรณะ  ชินอิจิกับปริศนาเกียวโตชินเซ็นกุมิ  13 ห้องแห่งความตาย  |  |
| หนังสือฉบับนิยาย |  ตำนานขุมทรัพย์โคชู  ซิมโฟนีสังหาร  สาสน์ท้าแด่คุโด้ ชินอิจิ - บทนำแห่งการลาจาก  การกลับมาของคุโด้ ชินอิจิ - ประทะองค์กรชุดดำ  พลิกคดีแม่มดแห่งเอจินบาระ  สาสน์ท้าแด่คุโด้ ชินอิจิ - ปริศนาวิหคมรณะ  สาส์นท้าแด่คุโด้ ชินอิจิ - คดีฆาตกรรมห้องพิพากษา  |  |
| รายชื่อและอื่น ๆ |  รายชื่อตอน มังงะ  อนิเมะ  สปิน-ออฟ วันสบาย ๆ ของซีโร่  ห้าพยัคฆ์นักเรียนตํารวจ  ฮันซาวะ ตัวร้ายสุดโหด  APTX4869  เพลงประกอบภาพยนตร์การ์ตูน  เกม  |  |
วัดสร้อยทอง

| วัดสร้อยทอง |
| --- | --- |
พระเจดีย์ วัดสร้อยทอง

ที่ตั้ง: ถนนประชาราษฎร์ สาย 1 แขวงบางซื่อ เขตบางซื่อ กรุงเทพมหานคร 10800
ประเภท: พระอารามหลวง ชั้นตรี ชนิดสามัญ
นิกาย: มหานิกาย
พระพุทธรูปสำคัญ: หลวงพ่อเหลือ
เจ้าอาวาส: พระราชปริยัติวัชรสุธี (ปรีชา จิตตปริสุทโธ)
 สถานีย่อยพระพุทธศาสนา
วัดสร้อยทอง หรือ วัดสร้อยทองพระอารามหลวง เป็นพระอารามหลวงชั้นตรีชนิดสามัญ ตั้งอยู่ริมถนนประชาราษฎร์ สาย 1 แขวงบางซื่อ เขตบางซื่อ กรุงเทพมหานคร เดิมชื่อ "วัดซ่อนทอง" เป็นวัดเก่าแก่ที่สร้างขึ้นประมาณปี พ.ศ. 2394 ริมแม่น้ำเจ้าพระยา
วัดสร้อยทอง ไม่ปรากฏนามและประวัติของผู้สร้าง แต่มีข้อสันนิษฐานว่าคงเป็นผู้ที่สืบเชื้อสายมาจาก เจ้าพระยาศรีพิพัฒน์ (แพ บุนนาค) ภายในวัดมีปูชนียวัตถุที่สำคัญคือ พระพุทธรูปหล่อด้วยโลหะทองเหลือง นามว่า หลวงพ่อเหลือ สร้างจากโลหะที่เหลือจากการหล่อพระประธาน ในปี พ.ศ. 2445 ภายในเกศบรรจุพระบรมสารีริกธาตุ ของพระอรหันต์ 5 พระองค์
ในปี พ.ศ. 2445–2447 วัดซึ่งในขณะนั้นมี หลวงปู่เบี้ยว เป็นเจ้าอาวาสวัดได้มีการบูรณะปฏิสังขรณ์ครั้งใหญ่ มีประชาชนชาวไทยและชาวญวน เป็นกำลังสำคัญในการบูรณะช่วงเวลาดังกล่าว โดยใช้งบประมาณ 10,000 บาท, ในวันที่ 2 มกราคม พ.ศ. 2488 ในช่วงสงครามโลกครั้งที่ 2 สะพานพระราม 6 ได้ถูกทิ้งระเบิดลงโดยฝ่ายสัมพันธมิตร โดยมีระเบิดจำนวน 14 ลูก ตกใส่บริเวณวัดสร้อยทองได้รับความเสียหายอย่างมหาศาล มีสิ่งที่เหลือรอดพ้นจากระเบิดเพียงแค่ พระพุทธรูปหลวงพ่อเหลือ หอระฆังและเจดีย์ริมคลองบางซ่อน เท่านั้น
ในวันที่ 13 เมษายน พ.ศ. 2545 วัดสร้อยทอง ได้รับการยกฐานะจากวัดราษฎรเป็นพระอารามหลวงชั้นตรี ชนิดสามัญ ซึ่งได้ประกาศลงราชกิจจานุเบกษาในวันที่ 18 กรกฎาคม ปีเดียวกัน ปัจจุบันวัดมีพื้นที่รวม 15 ไร่ 3 งาน 78 ตารางวา
แหล่งข้อมูลอื่น

ประวัติวัดสร้อยทอง ที่เว็บไซต์ วัดสร้อยทอง